- Astrodienst Guest user u1353425539
12-Feb-2016, 12:46 UT/GMT ANC-regime wil landsburgers ontwapen met voorgestelde wysigings aan die Vuurwapenwet | SAUK.co.za - Nuus.info
Vuurwapeneienaars is warm onder die kraag nadat ’n dokument uitgelek het wat daarop dui dat die Vuurwapenbeheerwet só gewysig wil word dat selfverdediging nie meer as rede gebruik kan word om ŉ vuurwapen te besit nie.
Volgens Solidariteit is die nuus baie “onrusbarend” dat die regering met die beweerde voorgestelde wysigings aan die Vuurwapenwet aan Suid-Afrikaners sê: “Gee jou gewere oor”.
Connie Mulder, hoof van die Solidariteit Navorsingsinstituut het die volgende uitlating gemaak in reaksie op die voorgestelde wysiging: “ŉ Ontwapende burgery is totaal uitgelewer en dit terwyl die reg om ŉ mens se eie lewe te beskerm absoluut en ononderhandelbaar is, wat glo bedoel is om ŉ wysigingswetsontwerp op die Vuurwapenwet te wees. Ons durf dit nie eers oorweeg om ŉ aks te gee in dié verband nie. Die tyd het aangebreek om onredelik en onbeskaamd op normaliteit aan te dring.”
Die herrie kom nadat GOSA (Gun Owners South Africa) ’n verklaring uitgeryk het wat sê dat die wysigingswetsontwerp met betrekking tot vuurwapens is bekendgemaak en die organisasie is “woedend” oor die wysigings wat voorgestel word. Aldus die verklaring sal artikel 13 en 14 van die wet teruggetrek word, wat beteken dat Suid-Afrikaners nie meer ŉ vuurwapen vir selfverdediging sal mag besit nie.
Daar is voorts aangekondig dat Solidariteit eersdaags ’n reuse veldtog van stapel gaan stuur om hierdie nuwe wysigings aan die Vuurwapenwet met hand en tand te beveg. Die waghond gaan onder meer deur middel van petisies, massa-ondersteuning en internasionale bewusmaking gebruik maak om hul ontevredenheid uit te spreek teen die ANC-regime.
Die dokument wat uitgelek is aangaande die wysiging van die Vuurwapenwet, beoog om artikels 13 en 14 van die Wet op Beheer van Vuurwapens (No. 60 van 2000), wat spesifiek daarvoor voorsiening maak dat vuurwapens vir selfverdediging toegelaat word, te skrap. Volgens Mulder is hierdie voorstel op sy eie al ongelooflik problematies. “Burgers se reg om hul eie lewe te verdedig, is iets wat fundamenteel tot ŉ samelewing is. In Suid-Afrika, met ons absurde vlakke van geweldsmisdaad, is dit net verregaande om burgers se reg op lewe in te perk,” waarsku Mulder.
Mulder verduidelik: “Alhoewel daar vrae rondom die status van die dokument mag bestaan, is dit vir ons so duidelik soos daglig dat dit ŉ voorgestelde wysigingswetsontwerp is, selfs al is dit tegnies gesproke nog nie een nie. As ŉ ding lyk soos ŉ eend, ruik soos ŉ eend en vlieg soos ŉ eend – dan is dit ŉ eend, al is dit nie op die oomblik op ŉ dam nie.”
Hy beklemtoon verder deur te staaf: “Om boonop as motivering aan te voer dat die hoë vlakke van geweldsmisdaad en vuurwapenmisdaad vasgevat gaan word deur landsburgers te ontwapen, is net ŉ bewys dat die opstellers van hierdie wysiging van die werklikheid ontkoppel is. Ten spyte van eng vuurwapenwette, is Suid-Afrika se geweldsmisdaadvlakke buitensporig hoog. Die idee dat groter regulering van vuurwapens die geweldsmisdaadprobleem gaan takel, het sy ontstaan in ŉ PowerPoint-voorlegging eerder as in ŉ polisieverslag gehad.”
Alhoewel daar slegs oor wapenwetgewing gepraat word, is die idee reeds problematies se Mulder: “Binne die konteks van verskeie kommunistiese beleide wat die ANC in die res van 2018 wil aan- en deurvoer, soos onteiening sonder vergoeding en die Nasionale Gesondheidsversekering, is hierdie wysigingswetsontwerp ongelooflik onrusbarend. Ons sal dit nie daar laat nie. Hier is waar ŉ mens die streep trek. ŉ Regering moet bang wees vir sy burgers, nie andersom nie.”
Oorspronklike berig geplaas op Maroela Media
« Sal Suid-Afrika soos Zimbabwe eindig? Nee, baie erger
Nou dis hoe dit gedoen moet word:- Jong man gee Verkeersbeampte aan wat omkoopgeld soek »